KOMISSION TÄYTÄNTÖÖNPANOPÄÄTÖS (EU) 2021/1967,

annettu 11 päivänä marraskuuta 2021,

pakollisen tietovaraston ja pakollisen digitaalisen tietojenvaihtomekanismin perustamisesta Euroopan parlamentin ja neuvoston direktiivin 2002/49/EY mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon ympäristömelun arvioinnista ja hallinnasta 25 päivänä kesäkuuta 2002 annetun Euroopan parlamentin ja neuvoston direktiivin 2002/49/EY (1) ja erityisesti sen 10 artiklan 2 kohdan ja liitteessä VI olevan 3 kohdan,

sekä katsoo seuraavaa:

(1) Direktiiviin 2002/49/EY Euroopan parlamentin ja neuvoston asetuksella (EU) 2019/1010 (2) tehtyjen muutosten jälkeen komission on kehitettävä pakollinen tietovarasto ja pakollinen digitaalinen tietojenvaihtomekanismi, jotta jäsenvaltiot voivat jakaa tietoja strategisista melukartoista ja melua koskevien toimintasuunnitelmien tiivistelmistä.

(2) Direktiivissä 2002/49/EY asetettujen raportointivaatimusten täyttämiseksi vuonna 2007 kehitettiin sähköinen melutietojen raportointimekanismi eli Euroopan ympäristökeskuksen infrastruktuuri data- ja tietovirtojen tukemiseksi ja parantamiseksi, jäljempänä ’Reportnet’. Komissio on päivittänyt ja kehittänyt Reportnetiä yhteistyössä jäsenvaltioiden kanssa ja Euroopan ympäristökeskuksen avustamana. Reportnetin olisi oltava osa Euroopan paikkatietoinfrastruktuuria, joka mahdollistaa ympäristöön liittyvien paikkatiedon jakamisen julkisen sektorin organisaatioiden kesken, helpottaa paikkatietojen julkista saatavuutta kaikkialla Euroopassa ja tukee rajat ylittävää päätöksentekoa. Reportnetiä voidaan soveltaa kaikkiin Euroopan parlamentin ja neuvoston direktiivin 2007/2/EY (3) soveltamisalaan kuuluviin paikkatietoihin. Mainitussa direktiivissä asetetaan vaatimukset, jotka koskevat tarkoituksenmukaisen infrastruktuurin avulla tapahtuvaa raportointia ja viranomaisten välistä tietojen yhteiskäyttöä. Reportnetiä on sen vuoksi kehitetty edelleen myös tällaisten vaatimusten täyttämiseksi.

(3) Digitaalinen tietojenvaihtomekanismi edellyttää yhteistä kieltä, jotta tietovarasto voi hallinnoida ja tulkita tietoja. Näin ollen tietovarastoon siirrettävien tai siihen linkitettyjen tietojen olisi täytettävä tarkat muotovaatimukset. Tämän vuoksi tämän päätöksen liitteessä määritellään digitaalisen tietojenvaihtomekanismin kehittämisen erottamattomana osana niiden tietojen muoto, jotka on toimitettava komissiolle direktiivin 2002/49/EY 10 artiklan 2 kohdassa tarkoitetun pakollisen tietovaraston kautta.

(4) Uuden pakollisen digitaalisen tietojenvaihtomekanismin käyttöönotto edellyttää, että jäsenvaltioiden toimivaltaiset viranomaiset mukauttavat tietonsa ja infrastruktuurinsa uusiin teknisiin vaatimuksiin. Jäsenvaltioille olisi siksi annettava aikaa tällaiseen tekniseen mukauttamiseen. Sen vuoksi tämän päätöksen soveltamista olisi lykättävä 1 päivään tammikuuta 2022.

(5) Tässä päätöksessä säädetyt toimenpiteet ovat direktiivin 2002/49/EY 13 artiklan 2 kohdalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Jäsenvaltioiden on käytettävä Euroopan ympäristökeskuksen ylläpitämää ympäristö- ja ilmastotietojen sähköistä raportointialustaa, jäljempänä ’Reportnet’, pakollisena tietovarastona direktiivissä 2002/49/EY tarkoitettujen tietojen toimittamiseksi tämän päätöksen liitteen mukaisesti.

2 artikla Reportnetiä käytetään direktiivissä 2002/49/EY tarkoitettuna pakollisena digitaalisena tietojenvaihtomekanismina.

3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2022.

Tehty Brysselissä 11 päivänä marraskuuta 2021. Komission puolesta Puheenjohtaja Ursula VON DER LEYEN

(1) EYVL L 189, 18.7.2002, s. 12.

(2) Euroopan parlamentin ja neuvoston asetus (EU) 2019/1010, annettu 5 päivänä kesäkuuta 2019, raportointivelvoitteiden yhdenmukaistamisesta ympäristöön liittyvän lainsäädännön alalla ja Euroopan parlamentin ja neuvoston asetusten (EY) N:o 166/2006 ja (EU) N:o 995/2010, Euroopan parlamentin ja neuvoston direktiivien 2002/49/EY, 2004/35/EY, 2007/2/EY, 2009/147/EY ja 2010/63/EU, neuvoston asetusten (EY) N:o 338/97 ja (EY) N:o 2173/2005 sekä neuvoston direktiivin 86/278/ETY muuttamisesta (EUVL L 170, 25.6.2019, s. 115).

(3) Euroopan parlamentin ja neuvoston direktiivi 2007/2/EY, annettu 14 päivänä maaliskuuta 2007, Euroopan yhteisön paikkatietoinfrastruktuurin (INSPIRE) perustamisesta (EUVL L 108, 25.4.2007, s. 1).